Tem pana Jisas,
Pita,
Jems,
ka Jon oko karwama na re disaipel elen eke,
re keryiel re tmeiyn wruew tartar karlaiyma re ka re tisa iyn lo ko torkow re disaipel elen oko terꞌiylna na re aij.
Tem pana re tmeiyn wruew tartar keryiel Jisas,
etere kwerwer etek re ka re kerpeij prepeyien wa kerꞌeptwa yi.
Kois Jisas kesera re disaipel iyn oko paneke,
“Om wa tokow re tekꞌiyl na o anen?”
Ni wruew tako koto luꞌuen na re tmeiyn wruew tartar kron eney,
tekey Jisas ka yi tekeis i paneke,
“Tisa,
ontok wruew iynjie ke mas soklek kapar wakmen i elin iyn kois tokso yi ninklon tekeis aij.
Sopana a kuw i kwuema na e.
Tem pana mas soklek eney tekꞌer i,
yi klepotiw na yi rewel ka tokso yi takaiy yi elien ka tokon wosun terlew i ka tokso yi lin iyn eke takarpaij perken etek.
Sopana a siera re disaipel niꞌi eney iyn re narsalpaij mas soklek eney,
olinka re nink korkoispaijna iyn re narso o neyeke.”
Kois Jisas keis re paneke,
“Sopetenien na eni iyn tem iynwue neyeke,
bilip yere elin ko?
Ye notuoiyl om nemin kois ye nokuw re perꞌien nuꞌum naka ko?
O tartar a kosu om konuiyn oko,
kois ye nosu om o petenien enien?
Om kow ni wruew onton naka wama ney.”
Kois pana re korkow puijonton eneyeke karwama na yi.
Tem pana mas soklek eke keyiel Jisas,
yi kapar puijonton eneyeke prepeyien kois yi klepotiw i kwaꞌiw ka yi kenrere kopuoiylmol kopuoiyla kokon rewel ka tokon wosun karwama yi tokontal.
Kois Jisas kesera tman iyn eni onton eney paneke,
“O neyeke keꞌepem i tem teken o iynwue tektek eney?”
Kois tman tekeis Jisas paneke,
“O ney keꞌepem i tem yi kemen yi ni onton etek kwama.
Tem tartar mas soklek eneyeke tokso iyn nawow welepaijma na yi teiyn o taktatoliw na yi raiyn iyn yi natalpaij i namat.
Kois pana o anen pana e klun naksu,
olom nataiyn et ka e nakuespem et.”
Kois Jisas tekeisweyie yi paneke,
“Koso petenien na e teksiera yie aij panaka ‘Pana e kuiyspaijna?’
O tartar klon narwama nimpeyieniw,
pana eni naso bilip.”
Prepeyie tektek,
tman iyn eni onton eneyeke tekeis Jisas oko paneke,
“A toksu bilip,
olinka prum elin.
E nakuespem ie na bilip iynjie naso prum.”
Tem Jisas keyiel re ni kerpeij karwama na yi ka yi keserpaij mas soklek eke tekeis i aij nokun etek paneke,
“Eka mas iyn toksu re ni tenieropore tekpem re ka re ni nin terkeis aij.
Iynwue neyeke e naktu kaiyna yi ka e nakwue wapaij e teken ka e nin nakwue weyiema na yi nien.”
Kois mas soklek eneyeke koso ni onton eneyeke takales nokun etek,
kois yi kakar i elin twuen iyn eney kois epin yi kesew kaiyna yi ka yi kwa.
Kois eni onton eneyeke,
tokso pana yi namat.
Re ni tartar keryiel o nake ka re terkeis paneke,
“Ni onton oko kmat oko.”
Kois Jisas taꞌiw keꞌepem i akan ka yi keꞌepesie yi iyn yi nato eyiet.
Epin Jisas kwa no,
kois tem re disaipel iyn oko peyien kartaiyl i kron ka re kersera yi pan,
“Koso petenien na et nin tokoispaijna iyn entasalpaij mas soklek?”
Kois yi tekeisweyie re paneke,
“E nakꞌiestek peyien,
kois e klun naksuelpaij mas soklek panekere.
Pana elin,
e ninklun nakuiyspaijna.”